钦定古今图书集成/理学汇编/字学典/第152卷 > 《江南志书》 > 《六合县》
## 钦定古今图书集成/理学汇编/字学典/第152卷 > 《江南志书》 > 《六合县》

《唐国史补》曰：“纸则有越之剡藤苔笺，蜀之麻面、屑末、
滑石、金花、长麻、鱼子十色笺，扬之六合笺，韶之竹笺，
蒲之白薄重抄，临川之滑薄。”又宋亳间有织成界道
绢素，谓之“乌丝栏，又有茧纸。”

宋博士吴淑《事类赋纸》曰：“美东宫之缥红，重六合之
云阳。”其自注云：《国史补》曰：“云阳有六合笺，又有蒲州
白薄重抄，临川滑薄。”

米元章《十纸说》云：“六合纸自晋已用，乃蔡侯渔网遗
制也。网，麻也，人因而用木皮。”又云：“唐人采硾六合幔
麻纸书，经明透，岁久水濡不入。今遂无有传其制者。”
苏子瞻书六合麻纸后曰：“成都浣花溪水，清滑胜常，
以沤麻楮作笺纸，紧白可爱，数十里外便不堪造，信
水之力也。”

扬州有蜀冈，冈上有大明寺井，知味者以谓与蜀水
相似。西至六合，冈尽而水发，合为大溪。溪左右居人
亦造纸，与蜀产不甚相远。自十年以来，所产益多，工
益精。更数十年，当与蜀纸相乱也。

按汉儒贾谊曰：“吾于董生友之而已，独于楮先生者师之。” 纸为前贤所崇尚如此。宗岱考《十纸帖》，棠邑纸，为米元章先生辈称赏极矣。代淹世远，惜失所传。顷滁河之南，仍存纸房一带，今悉茂草，鞠之安得疏试其术，以复名业，使重备缥囊珍玩也。